b'\n_START_ARTICLE_\nHepatitis\n_START_SECTION_\nRaz\xc5\xa1irjenost virusnih hepatitisov\n_START_PARAGRAPH_\nPo svetu je z virusom hepatitisa B (HBV) in hepatitisa C (HCV) oku\xc5\xbeenih vsaj 550 milijonov ljudi. Vsak tretji zemljan je bil tekom svojega \xc5\xbeivljenja izpostavljen enemu od teh virusov in vsak dvanajsti zemljan je kroni\xc4\x8dno oku\xc5\xbeen. Rak na jetrih, povezan z oku\xc5\xbebama s HBV in HCV, je peti najpogostej\xc5\xa1i rak v svetu in povzro\xc4\x8da 5\xc2\xa0% smrti zaradi rakavih bolezni._NEWLINE__NEWLINE_V svetu je vsaj 350 milijonov prena\xc5\xa1alcev HBV, kar predstavlja 5\xc2\xa0% svetovne populacije. Endemska podro\xc4\x8dja so Podsaharska Afrika, Azija in Sredozemlje. Pojavnost oku\xc5\xbebe s HBV se spreminja glede na zemljepisna podro\xc4\x8dja: od 0,1\xc2\xa0% v severni Evropi in ZDA, 3\xc2\xa0% v sredozemskih de\xc5\xbeelah, pa od 10 do 15\xc2\xa0% v Afriki in Aziji. Svetovna zdravstvena organizacija ocenjuje, da za akutnim hepatitisom B v Evropi vsako leto na novo zboli en milijon ljudi, 90.000 pa je letno novih primerov kroni\xc4\x8dne oku\xc5\xbebe. V Sloveniji ocenjujemo, da je pojavnost oku\xc5\xbebe s HBV pod 1\xc2\xa0%._NEWLINE__NEWLINE_S HCV je v svetu oku\xc5\xbeenih vsaj od 170 do 200 milijonov ljudi ali 3\xc2\xa0% svetovne populacije. Stopnja pojavnosti oku\xc5\xbebe se spreminja glede na zemljepisno podro\xc4\x8dje in se giblje od 0,15 v Skandinaviji do 38\xc2\xa0% v Egiptu. Vsako leto se na novo s HCV oku\xc5\xbeijo najmanj 4 milijoni ljudi. Vsako leto v Evropi zaradi posledic kroni\xc4\x8dnega hepatitisa C umre dvakrat ve\xc4\x8d bolnikov kot zaradi HIV-a/aidsa. V Sloveniji ocenjujemo, da je pojavnost oku\xc5\xbebe s HCV pod 1\xc2\xa0%, v dolo\xc4\x8denih skupinah z velikim tveganjem za oku\xc5\xbebo pa je precej vi\xc5\xa1ja._NEWLINE__NEWLINE_V zahodnem svetu je HAV povzro\xc4\x8ditelj \xc4\x8detrtine vseh simptomatsko potekajo\xc4\x8dih akutnih hepatitisov. Oku\xc5\xbeba je zelo pogosta v de\xc5\xbeelah z nizkim higienskim standardom in sanitacijo. Bolj, ko se dviga higienska raven v neki de\xc5\xbeeli, manj je primerov bolezni in starej\xc5\xa1i so bolniki. V razvitem svetu se pojavlja sporadi\xc4\x8dno._NEWLINE__NEWLINE_Oku\xc5\xbeba s HEV pa se v razvitem svetu ne pojavlja avtohtono, tja jo prinesejo le oku\xc5\xbeeni potniki iz endemi\xc4\x8dnih podro\xc4\x8dij v Indiji, Pakistanu, Afriki, jugovzhodni in osrednji Aziji ter v Mehiki in Rusiji, kjer se ob\xc4\x8dasno pojavijo epidemije.\n_START_SECTION_\nKako virusi hepatitisov okvarijo jetra\n_START_PARAGRAPH_\nZnano je, da razli\xc4\x8dni virusi napadajo razli\xc4\x8dne, vendar za dolo\xc4\x8den virus to\xc4\x8dno dolo\xc4\x8dene vrste celic v telesu. Virusi hepatitisa \xc5\xa1kodljivo delujejo na jetrne celice, imenovane hepatociti. Po oku\xc5\xbebi virus po krvi pride do jetrne celice in vdre vanjo. Nekateri virusi hepatitisa jetrno celico napadejo neposredno in jo po\xc5\xa1kodujejo oziroma uni\xc4\x8dijo, drugi se v jetrni celici le naselijo, s \xc4\x8dimer spro\xc5\xbeijo mo\xc4\x8dan odziv telesnega imunskega sistema, ki povzro\xc4\x8di vnetno reakcijo in napad na lastne, z virusom oku\xc5\xbeene jetrne celice, ki zato propadejo.\n_START_SECTION_\nVrste virusnega hepatitisa\n_START_PARAGRAPH_\nDanes poznamo pet glavnih povzro\xc4\x8diteljev virusnega hepatitisa: virus hepatitisa A (HAV), virus hepatitisa B (HBV), virus hepatitisa C (HCV), virus hepatitisa D (HDV) in virus hepatitisa E (HEV). Dobro je poznan tudi virus hepatitisa G (HGV), vendar najverjetneje klini\xc4\x8dno ni pomemben za razvoj bolezni. Virus hepatitisa D nikoli ne oku\xc5\xbei jetrne celice samostojno, ampak vedno ob prisotnosti HBV, bodisi da gre za hkratno oku\xc5\xbebo, ali oku\xc5\xbebo na predhodno s HBV \xc5\xbee oku\xc5\xbeeno jetrno celico._NEWLINE__NEWLINE_Vseh pet virusov hepatitisa povzro\xc4\x8da vnetje jeter; kako se bo le-to odra\xc5\xbealo in kak\xc5\xa1ne posledice bo povzro\xc4\x8dilo pri posamezniku, pa je odvisno od vrste virusnega hepatitisa, od obrambnih sposobnosti oku\xc5\xbeenega, morebitne so\xc4\x8dasne prisotnosti druge bolezni jeter in \xc5\xa1e od nekaterih zunanjih dejavnikov, predvsem od prehranskih navad posameznika, u\xc5\xbeivanja dolo\xc4\x8denih zdravil, stika z za jetra \xc5\xa1kodljivimi snovmi idr.\n_START_SECTION_\nZna\xc4\x8dilnosti virusnega hepatitisa\n_START_PARAGRAPH_\nVsem virusnim hepatitisom je skupno, da so prizadeta jetra. Med seboj se razlikujejo po na\xc4\x8dinu oku\xc5\xbebe, trajanju inkubacijske dobe in po tem, ali lahko privedejo do kroni\xc4\x8dne oku\xc5\xbebe oz. bolezni. Potek akutnega virusnega hepatitisa se med posameznimi vrstami hepatitisa ne razlikujejo izrazito.\n_START_SECTION_\nAkutni virusni hepatitis\n_START_PARAGRAPH_\nNe glede na to, kateri virus je povzro\xc4\x8dil hepatitis, so bolezenski simptomi in znaki akutnega virusnega hepatitisa ve\xc4\x8dinoma enaki. Akutni hepatitis lahko poteka od popolnoma nezaznavne oblike bolezni, ko se bolnik sploh ne zaveda, da je oku\xc5\xbeen z virusom hepatitisa, do hitro napredujo\xc4\x8de in usodne odpovedi delovanja jeter._NEWLINE__NEWLINE_Ob zaklju\xc4\x8dku inkubacijske dobe so najzgodnej\xc5\xa1i simptomi in znaki bolezni splo\xc5\xa1no slabo po\xc4\x8dutje oz. gripi podobne te\xc5\xbeave z nekoliko zvi\xc5\xa1ano telesno temperaturo, glavobolom, bole\xc4\x8dinami v sklepih in mi\xc5\xa1icah, \xc4\x8demur sledijo najzgodnej\xc5\xa1i simptomi in znaki s strani prebavil, kot so siljenje na bruhanje in bruhanje, izguba teka ter ti\xc5\xa1\xc4\x8de\xc4\x8da bole\xc4\x8dina pod desnim rebrnim lokom, kjer le\xc5\xbeijo jetra. Se\xc4\x8d se obarva temneje, blato postane svetlej\xc5\xa1e, \xc4\x8demur sledi pojav zlatenice (rumenica sluznic in ko\xc5\xbee). Zlatenica je zna\xc4\x8dilen bolezenski znak hepatitisa. Laboratorijske preiskave krvi ka\xc5\xbeejo nenormalne vrednosti testov za oceno delovanja jeter, s posebnimi mikrobiolo\xc5\xa1kimi preiskavami pa lahko ugotovimo, za katero vrsto virusnega hepatitisa gre._NEWLINE__NEWLINE_Usmerjeno zdravljenje akutnega hepatitisa pri ve\xc4\x8dini bolnikov ni potrebno, dolo\xc4\x8den dele\xc5\xbe bolnikov pa potrebuje bolni\xc5\xa1ni\xc4\x8dno oskrbo. Pomembno je, da bolnik po\xc4\x8diva, u\xc5\xbeiva zdravo uravnote\xc5\xbeeno prehrano v ve\xc4\x8d manj\xc5\xa1ih obrokih in se izogiba predvsem pretiranemu u\xc5\xbeivanju ma\xc5\xa1\xc4\x8dob, ne pije alkoholnih pija\xc4\x8d in izvaja osnovni higienski re\xc5\xbeim pri vsakodnevnih opravilih._NEWLINE__NEWLINE_Popolna ozdravitev akutnega virusnega hepatitisa brez posledic je zna\xc4\x8dilna za oku\xc5\xbebi s HAV in HEV, medtem ko se pri oku\xc5\xbebah s HBV, HDV in HCV lahko razvije kroni\xc4\x8dno vnetje jeter. Pri minimalnem dele\xc5\xbeu bolnikov pa lahko akutni virusni hepatitis poteka v te\xc5\xbeki obliki (fulminantni hepatitis) z odpovedjo delovanja jeter, zato je takrat potrebna nujna presaditev organa.\n_START_SECTION_\nKroni\xc4\x8dni virusni hepatitis\n_START_PARAGRAPH_\nKroni\xc4\x8dni hepatitis B in kroni\xc4\x8dni hepatitis C sta bolezni z razli\xc4\x8dno stopnjo izra\xc5\xbeenosti bolezenskih znakov. Lahko gre le za nosilstvo oku\xc5\xbebe oz. za bla\xc5\xbeji potek kroni\xc4\x8dnega virusnega hepatitisa brez posebno izra\xc5\xbeenih bolezenskih znakov, lahko pa za zmeren ali hud potek, ki lahko vodita tudi v \xc5\xbeivljenje ogro\xc5\xbeajo\xc4\x8de posledice: cirozo jeter z odpovedjo delovanja jeter oziroma raka na jetrih._NEWLINE__NEWLINE_Za\xc4\x8detni simptomi in znaki kroni\xc4\x8dnega vnetja jeter so ti\xc5\xa1\xc4\x8de\xc4\x8da bole\xc4\x8dina v zgornjem delu trebuha, predvsem po obilnej\xc5\xa1em obroku, spahovanje in napenjanje, izguba teka, iz\xc4\x8drpljujo\xc4\x8da utrujenost brez pravega vzroka; pri napredovali bolezni, ko je delovanje jeter \xc5\xbee precej okvarjeno, pa se lahko pojavijo zlatenica, krvavitve, otekanje v noge in trebuh, zna\xc4\x8dilne ko\xc5\xbene spremembe in psihi\xc4\x8dne motnje, kar vse ka\xc5\xbee na nastanek ciroze jeter in odpoved delovanja organa._NEWLINE__NEWLINE_Z laboratorijskimi preiskavami krvi in biopsijo jeter (odvzemom majhnega ko\xc5\xa1\xc4\x8dka jeter za pregled) lahko ugotovimo, kako obse\xc5\xbene so bolezenske spremembe v jetrih in kak\xc5\xa1nja je njihova delovna sposobnost._NEWLINE__NEWLINE_Dolo\xc4\x8deni bolniki s kroni\xc4\x8dnim virusnim hepatitisom potrebujejo zdravljenje s protivirusnimi zdravili, pri dokon\xc4\x8dni odpovedi delovanja jeter pa pride v po\xc5\xa1tev transplantacija organa._NEWLINE__NEWLINE_Pomemben zaplet pri kroni\xc4\x8dnem virusnem hepatitisu je tudi rak na jetrih (primarni jetrnoceli\xc4\x8dni karcinom). Oku\xc5\xbeba s HBV in HCV sta glavna nevarnostna dejavnika za njegov nastanek. Zelo pomembno je njegovo \xc4\x8dimprej\xc5\xa1nje odkritje, saj je zdravljenje tedaj lahko uspe\xc5\xa1nej\xc5\xa1e.\n_START_SECTION_\nNa\xc4\x8din oku\xc5\xbebe\n_START_PARAGRAPH_\nVirus hepatitisa A se ve\xc4\x8dinoma prena\xc5\xa1a po fekalno-oralno poti ali z neposrednim tesnim stikom z osebe na osebo. Glavni vzroki za \xc5\xa1irjenje HAV so slabe higienske razmere in slaba sanitacija okolja, kjer \xc5\xbeivimo, ter u\xc5\xbeivanje oku\xc5\xbeene vode in hrane._NEWLINE__NEWLINE_Virus se izlo\xc4\x8da v okolico z oku\xc5\xbeenim blatom. Ob nezadostni in neustrezni higieni rok se virus prena\xc5\xa1a na hrano in razli\xc4\x8dne predmete. Oku\xc5\xbeba se lahko prena\xc5\xa1a tudi z oku\xc5\xbeenimi \xc5\xbeivili, med katerimi so najpogostej\xc5\xa1i termi\xc4\x8dno neobdelani ali slabo obdelani morski sade\xc5\xbei, sadje, zelenjava, pa tudi in predvsem onesna\xc5\xbeena pitna voda. Posebna pazljivost je potrebna na potovanjih v t. i. endemi\xc4\x8dna podro\xc4\x8dja, to so de\xc5\xbeele z nezadostnim higienskim standardom._NEWLINE__NEWLINE_Virus hepatitisa A se lahko prena\xc5\xa1a tudi z analno-oralnim spolnim odnosom, izjemno redko lahko tudi z urinom. Mo\xc5\xbeen je tudi parenteralen prenos pri intravenskem u\xc5\xbeivanju nedovoljenih drog, vendar je izredno redek.\n_START_SECTION_\nPotek oku\xc5\xbebe\n_START_PARAGRAPH_\nInkubacijska doba hepatitisa A je od 15 do 45 dni. Ve\xc4\x8dina oku\xc5\xbeb pri otrocih je brez bolezenskih znakov, pri odraslih pa je bolezen po navadi mo\xc4\x8dneje izra\xc5\xbeena in traja dlje. V povpre\xc4\x8dju po 2-6 tednih bolezenski znaki izzvenijo in za\xc4\x8dne se obdobje rekonvalenscence. Pri pribli\xc5\xbeno 0.1% obolelih pride do akutne odpovedi delovanja jeter z zelo visoko smrtnostjo. Za oku\xc5\xbebo s HAV je zna\xc4\x8dilna popolna ozdravitev brez posledic in brez kroni\xc4\x8dne slike bolezni. Po prebolelem hepatitisu A ostaja do\xc5\xbeivljenjska imunost proti tej oku\xc5\xbebi.\n_START_SECTION_\nOdkrivanje oku\xc5\xbebe\n_START_PARAGRAPH_\nSum na hepatitis A se postavi na osnovi epidemiolo\xc5\xa1kih podatkov ter laboratorijskih preiskav, bolezen pa potrdimo s posebnimi mikrobiolo\xc5\xa1kimi preiskavami.\n_START_SECTION_\nZdravljenje\n_START_PARAGRAPH_\nHepatitis A zdravimo le s podpornimi ukrepi, torej simptomatsko, kar pomeni, da ni posebnih protivirusnih zdravil za zdravljenje hepatitisa A. Potreben je po\xc4\x8ditek in redna, zdrava in uravnote\xc5\xbeena prehrana, potrebno se je izogibati ma\xc5\xa1\xc4\x8dobam in u\xc5\xbeivanju alkohola ter vsem jetrom \xc5\xa1kodljivih zdravil. Bistvena je dobra osebna higiena: dosledno umivanje rok pred jedjo in po opravljeni potrebi.\n_START_SECTION_\nPrepre\xc4\x8devanje\n_START_PARAGRAPH_\nNa splo\xc5\xa1no oku\xc5\xbebo prepre\xc4\x8dujemo z ustrezno higieno in sanitacijo. Na voljo je tudi cepljenje, pasivna (imunoglobulini), kot tudi aktivna (cepivo proti hepatitisu A) imunizacija. Pasivno imunizacija se pri izpostavljenih osebah svetuje takoj po neposrednem stiku z oku\xc5\xbeeno osebo. Aktivna imunizacija pa je preventivno cepivo, ki nudi za\xc5\xa1\xc4\x8dito v ve\xc4\x8d kot 90%. Cepljenje proti hepatitisu A se svetuje predvsem potnikom, ki potujejo v endemi\xc4\x8dne kraje, pa tudi dolo\xc4\x8denim drugim skupinam ljudi, vklju\xc4\x8dno z bolniki s kroni\xc4\x8dnimi jetrnimi boleznimi. Na voljo je tudi kombinirano cepivo proti hepatitisu A in B.\n_START_SECTION_\nNa\xc4\x8din oku\xc5\xbebe\n_START_PARAGRAPH_\nVirus hepatitisa B se prena\xc5\xa1a parenteralno, to je z neposrednim vnosom oku\xc5\xbeene krvi v telo (intravensko u\xc5\xbeivanje drog, naklju\xc4\x8dni vbod z oku\xc5\xbeeno iglo, transfuzija oku\xc5\xbeene krvi in krvnih pripravkov), s tveganimi spolni odnosi (tveganje za oku\xc5\xbebo po enkratnem neza\xc5\xa1\xc4\x8ditenem spolnem odnosu z oku\xc5\xbeeno osebo je 30-40%!) in z oku\xc5\xbeene matere na otroka. Prenos oku\xc5\xbebe je mo\xc5\xbeen tudi med dru\xc5\xbeinskimi \xc4\x8dlani oz. \xc4\x8dlani skupnega gospodinjstva pri souporabi osebnega pribora (zobna \xc5\xa1\xc4\x8detka, britvica, manikirni pribor ipd.).\n_START_SECTION_\nPotek oku\xc5\xbebe\n_START_PARAGRAPH_\nInkubacijska doba je 45 do 180 dni. Le pri polovici oku\xc5\xbeenih se nato pojavijo simptomi in znaki bolezni, pri ostalih je oku\xc5\xbeba nema. Odpoved delovanja jeter se pri akutnem hepatitisu B pojavi pri manj kot 1% oku\xc5\xbeenih. Po nekaj tednih do mescih simptomi in znaki akutne bolezni navadno izzvenijo. Pri ve\xc4\x8dini odraslih bolnikov se bolezen pozdravi, pridobijo za\xc5\xa1\xc4\x8ditna protitelesa in s tem postanejo imuni (odporni) na ponovno oku\xc5\xbebo._NEWLINE__NEWLINE_Ve\xc4\x8dina oku\xc5\xbeenih novorojencev in \xc4\x8detrtina otrok, ki so se oku\xc5\xbeili v zgodnjem otro\xc5\xa1tvu, ostane kroni\xc4\x8dno oku\xc5\xbeenih. Pri odraslih se kroni\xc4\x8dna oku\xc5\xbeba pojavi v 5-10\xc2\xa0%. Med njimi je ve\xc4\x8dino zdravih nosilcev virusa, ki nimajo nobenih simptomov ali znakov obolenja, lahko pa s tveganim vedenjem \xc5\xa1irijo oku\xc5\xbebo. Kroni\xc4\x8dna oku\xc5\xbeba pa lahko poteka napredujo\xc4\x8de in v povpre\xc4\x8dju pri 30\xc2\xa0% bolnikov s kroni\xc4\x8dnim vnetjem jeter privede do nastanka ciroze jeter \xc5\xbee po \xc5\xa1estih letih. Pri 2,4% bolnikov z jetrno cirozo letno se razvije rak na jetrih (primarni jetrnoceli\xc4\x8dni karcinom), ki je dokazano povezan z oku\xc5\xbebo s HBV.\n_START_SECTION_\nOdkrivanje oku\xc5\xbebe\n_START_PARAGRAPH_\nSum na hepatitis B se postavi na osnovi epidemiolo\xc5\xa1kih podatkov, klini\xc4\x8dne slike, laboratorijskih preiskav, diagnozo pa potrdijo posebne mikrobiolo\xc5\xa1ke preiskave. Po doktrini se opravi testiranje na morebitno oku\xc5\xbebo s HBV ne le pri bolnikih s simptomi in znaki za akutni hepatitis, temve\xc4\x8d tudi pri osebah z ve\xc4\x8djim tveganjem za oku\xc5\xbebo, npr. osebe z novo odkrito spolno prenosljivo oku\xc5\xbebo, pri intravenskih u\xc5\xbeivalcih nedovoljenih drog, pri naklju\xc4\x8dnih po\xc5\xa1kodbah na delovnem mestu v zdravstvu oziroma naklju\xc4\x8dnem vbodu z odvr\xc5\xbeeno uporabljeno iglo in podobno.\n_START_SECTION_\nZdravljenje\n_START_PARAGRAPH_\nBolnike z akutnim hepatitisom B zdravimo simptomatsko. Danes imamo na voljo tudi usmerjena protivirusna zdravila, ki jih pri akutnem hepatitisu uporabimo izrednoo redko, le \xc4\x8de gre za zelo te\xc5\xbeek potek bolezni z odpovedjo delovanja jeter. Bolnike s kroni\xc4\x8dnim hepatitisom B se po doktrini zdravi s protivirusnimi zdravili. Zdravljenje je dolgotrajno, lahko celo do\xc5\xbeivljenjsko, zahtevno in lahko povzro\xc4\x8da stranske u\xc4\x8dinke. V povpre\xc4\x8dju je u\xc4\x8dinkovito pri manj kot polovici zdravljenih.\n_START_SECTION_\nPrepre\xc4\x8devanje\n_START_PARAGRAPH_\nOku\xc5\xbebo s HBV lahko uspe\xc5\xa1no prepre\xc4\x8dimo s pasivno (hiperimuni gamaglobulini) in aktivno (rekombinantno cepivo) imunizacijo. Pasivno imunizacijo uporabimo \xc4\x8dim hitreje po znani izpostavitvi oku\xc5\xbebi s HBV. Cepivo uporabimo skupaj s hiperimunimi gamaglobulini po izpostavitvi oku\xc5\xbebi , masovno pa se ga uporablja v preventivne namene. U\xc4\x8dinkovito je pri 90% cepljenih. Cepljenje proti hepatitisu B se priporo\xc4\x8da osebam z ve\xc4\x8djim tveganjem, za izpostavljenost oku\xc5\xbebi kot so zdravstveni delavci, osebe s tveganim spolnim \xc5\xbeivljenjem, intravenski u\xc5\xbeivalci drog, bolniki z dolo\xc4\x8denimi kroni\xc4\x8dnimi boleznimi ipd. Od leta 1998 se proti hepatitisu B cepijo tudi vsi otroci pred vstopom v prvi razred devetletke. Od leta 1994 dalje se tudi vse nose\xc4\x8de \xc5\xbeene testira glede oku\xc5\xbebe s HBV. Pri vseh novorojen\xc4\x8dkih oku\xc5\xbeenih mater se svetuje pasivno imunizacijo ter aktivno cepljenje takoj po porodu. Po naklju\xc4\x8dnem vbodu z oku\xc5\xbeeno iglo se svetuje pasivno in aktivno imunizacijo po izpostavitvi, prav tako pa tudi po tveganem spolnem stiku z oku\xc5\xbeeno osebo._NEWLINE__NEWLINE_Danes je na voljo tudi kombinirano cepivo proti hepatitisu A in B.\n_START_SECTION_\nNa\xc4\x8din oku\xc5\xbebe\n_START_PARAGRAPH_\nVirus hepatitisa C se najpogosteje prena\xc5\xa1a parenteralno, torej z neposrednim vnosom oku\xc5\xbeene krvi v telo (intravensko u\xc5\xbeivanje drog, naklju\xc4\x8dni vbod z oku\xc5\xbeeno iglo, njuhanje drog transfuzija oku\xc5\xbeene krvi in krvnih pripravkov, neprofesionalno tetoviranje in prebadanje telesa). Mo\xc5\xbeen je tudi prenos oku\xc5\xbebe z matere na otroka, izredno redek je prenos oku\xc5\xbebe pri spolnem stiku z oku\xc5\xbeeno osebo, \xc5\xa1e redkej\xc5\xa1i pa znotraj dru\xc5\xbeinskih \xc4\x8dlanov oz. gospodinjstva, predvsem pri souporabi pribora za osebno nego. Pri pribli\xc5\xbeno 30% oku\xc5\xbeenih na\xc4\x8din oku\xc5\xbebe ni pojasnjen._NEWLINE__NEWLINE_Virus hepatitisa C se NE prena\xc5\xa1a pri obi\xc4\x8dajnih socialnih stikih z ljudmi. Za prenos oku\xc5\xbebe je pomembna kri.\n_START_SECTION_\nPotek oku\xc5\xbebe\n_START_PARAGRAPH_\nInkubacijska doba traja od 30-180 dni. Vendar oku\xc5\xbeba HCV najpogosteje poteka brez bolezenskih znakov. Le pri \xc4\x8detrtini oku\xc5\xbeenih se pojavijo zlatenica in drugi znaki, zna\xc4\x8dilni za akutni hepatitis. Virus se le pri 15-30\xc2\xa0% oku\xc5\xbeenih spontano odstrani iz telesa, ponovna oku\xc5\xbeba pa je mogo\xc4\x8da. Pri ostalih 70-85\xc2\xa0% pa oku\xc5\xbeba vztraja vse \xc5\xbeivljenje, zato govorimo o kroni\xc4\x8dni oku\xc5\xbebi s HCV. Nezdravljen kroni\xc4\x8dni hepatitis C po 20-25 letih pri 20\xc2\xa0% obolelih privede do nastanka jetrne ciroze, pri 1-4\xc2\xa0% letno pa do raka na jetrih (primarni jetrnoceli\xc4\x8dni karcinom). Dokazana je povezava med oku\xc5\xbebo s HCV in nastankom raka na jetrih.\n_START_SECTION_\nOdkrivanje oku\xc5\xbebe\n_START_PARAGRAPH_\nNa oku\xc5\xbebo s HCV posumimo pri izpostavljenih tveganju za oku\xc5\xbebo, ve\xc4\x8dinoma pa se odkrije naklju\xc4\x8dno. Potrdimo jo s posebnimi mikrobiolo\xc5\xa1kimi preiskavami krvi. S testom dokaza protiteles proti HCV (anti-HCV), ki se v krvi pojavijo v povpre\xc4\x8dju 8-12 tednov, najve\xc4\x8d pa do \xc5\xa1est mesecev po oku\xc5\xbebi ("obdobje diagnosti\xc4\x8dnega okna") se ugotovi, ali je \xc4\x8dlovek kdajkoli pri\xc5\xa1el v stik s HCV. Aktualno prisotno oku\xc5\xbebo pa se potrdi z dodatnim testom prisotnosti HCV RNK v krvi.\n_START_SECTION_\nZdravljenje\n_START_PARAGRAPH_\nZ zdravljenjem akutnega hepatitisa C se lahko prepre\xc4\x8di prehod v kroni\xc4\x8dno oku\xc5\xbebo pri ve\xc4\x8d kot 90% bolnikov. Kroni\xc4\x8dni hepatitis C se zdravi s kombinacijo pegiliranega interferona alfa in nukleozidnega analoga ribavirina. Zdravljenje kroni\xc4\x8dnega hepatitisa C traja od 6 do 18 mesecev, je zahtevno, ima vrsto stranskih u\xc4\x8dinkov in potrebuje stalen zdravni\xc5\xa1ki nadzor. U\xc4\x8dinkovito je v povpre\xc4\x8dju pri ve\xc4\x8d kot polovici zdravljenih bolnikov, v nekaterih podskupinah bolnikov pa celo do 90%.\n_START_SECTION_\nPrepre\xc4\x8devanje\n_START_PARAGRAPH_\nProti hepatitisu C ni na voljo niti pasivne niti aktivne imunizacije. Zato je \xc5\xa1e ve\xc4\x8dji poudarek na prepre\xc4\x8devanju oku\xc5\xbebe z dobrim nadzorom nad darovano krvjo (vsa darovana kri je v Sloveniji rutinsko pregledovana na HCV od leta 1993!) in darovanimi organi ter nadzorom nad posamezniki, ki so izpostavljeni ve\xc4\x8djemu tveganju za oku\xc5\xbebo, kot so npr. intravenski u\xc5\xbeivalci nedovoljenih drog, ki ne uporabljajo lastnega pribora za injiciranje. Izogibati se je potrebno neprofesionalnemu tetoviranju, akupunkturi ter neprofesionalnemu prebadanju ko\xc5\xbee in sluznic (piercing), pri tveganih spolnih stikih dosledno in pravilno uporabljati kondom, izogibati se je treba tudi souporabi osebnega pribora, ter biti previden pri rokovanju s krvjo in telesnimi teko\xc4\x8dinami. Zdravstveni delavci morajo dosledno izvajati splo\xc5\xa1ne previdnostne ukrepe. Pri naklju\xc4\x8dnem vbodu z odvr\xc5\xbeeno, onesna\xc5\xbeeno injekcijsko iglo je potrebno pravilno ukrepati (iztiskati kri na mestu vboda in mesto spirati pod teko\xc4\x8do, mla\xc4\x8dno vodo 10 minut, nato mesto vboda razku\xc5\xbeiti in se \xc4\x8dim prej posvetovati z izbranim osebnim zdravnikom).\n_START_SECTION_\nNa\xc4\x8din oku\xc5\xbebe\n_START_PARAGRAPH_\nGlavni vzrok \xc5\xa1irjenja HEV so slaba higiena in sanitacija, saj se prena\xc5\xa1a predvsem z oku\xc5\xbeeno vodo, redkeje hrano, lahko s termi\xc4\x8dno slabo obdelanimi \xc5\xa1koljkami. Oku\xc5\xbeba s HEV se prena\xc5\xa1a fekalno-oralno.\n_START_SECTION_\nPotek oku\xc5\xbebe\n_START_PARAGRAPH_\nInkubacijska doba traja od 28 do 40 dni. Bolezenski simptomi in znaki oku\xc5\xbebe z HEV so zelo podobni oku\xc5\xbebi z HAV, velikokrat so odsotni. Bolezen po navadi poteka la\xc5\xbeje kot hepatitis A. Odpoved delovanja jeter pri akutnem dogajanju se pojavi v manj kot 1%. Bolezen pa lahko zelo hudo poteka pri oku\xc5\xbeenih nose\xc4\x8dnicah, predvsem v prvem tromese\xc4\x8dju, saj je takrat smrtnost od 10 do 20%._NEWLINE__NEWLINE_Hepatitis E se po navadi pozdravi v 14 dneh do 3 tednih, kroni\xc4\x8dne oku\xc5\xbebe z HEV ne poznamo. Oku\xc5\xbeba najverjetneje zapusti tudi trajno imunost pred ponovno oku\xc5\xbebo.\n_START_SECTION_\nOdkrivanje oku\xc5\xbebe\n_START_PARAGRAPH_\nNa hepatitis E posumimo na osnovi epidemiolo\xc5\xa1kih podatkov in ustreznih laboratorijskih preiskav, doka\xc5\xbeemo pa ga s posebnimi mikrobiolo\xc5\xa1kmi preiskavami.\n_START_SECTION_\nZdravljenje\n_START_PARAGRAPH_\nAkutni hepatitis E zdravimo simptomatsko s podpornim zdravljenjem.\n_START_SECTION_\nPrepre\xc4\x8devanje\n_START_PARAGRAPH_\nCepiva proti hepatitisu E \xc5\xa1e ne poznamo. Edina na\xc4\x8dina prepre\xc4\x8devanja oku\xc5\xbebe sta dobra higiena in sanitacija. Predvsem na to opozarjamo potnike, ki potujejo v endemi\xc4\x8dna oziroma ogro\xc5\xbeena podro\xc4\x8dja.\n_START_SECTION_\nPrepre\xc4\x8devanje oku\xc5\xbebe\n_START_PARAGRAPH_\nProti hepatitisoma A in B obstaja u\xc4\x8dinkovito cepivo, proti hepatitisu C pa preventivnega oro\xc5\xbeja \xc5\xa1e ni. Obstajajo pa zelo u\xc4\x8dinkovita zdravila za zdravljenje hepatitisa C in dokaj u\xc4\x8dinkovita zdravila za zdravljenje hepatitisa B, \xc4\x8de se ju le dovolj zgodaj odkrije._NEWLINE__NEWLINE_Da bi prepre\xc4\x8dili tiho napredovanje kroni\xc4\x8dne oku\xc5\xbebe z virusom hepatitisa B ali C ter dokon\xc4\x8dno odpoved delovanja jeter ali raka na jetrih, je izjemnega pomena zgodnje odkrivanje oku\xc5\xbeenih z virusoma hepatitisa B in C, reden zdravni\xc5\xa1ki nadzor pri specialistu za hepatitise in po potrebi zdravljenje._NEWLINE__NEWLINE_Pri osebah, ki se izpostavljajo kakr\xc5\xa1nemukoli tveganju za oku\xc5\xbebo z virusoma hepatitisa A in B, ali imajo dolo\xc4\x8dena kroni\xc4\x8dna obolenja, pa se svetuje \xc4\x8dimprej\xc5\xa1nje cepljenje proti hepatitisoma A in B. Pred cepljenjem je priporo\xc4\x8dljivo testiranje krvi za ugotovitev morebitne predhodne, neme oku\xc5\xbebe, saj je v tem primeru cepljenje povsem nepotrebno.\n_START_SECTION_\nCepljenje\n_START_PARAGRAPH_\nZaenkrat obstaja cepivo samo proti hepatitisoma A in B. Proti vsakemu od teh se lahko posameznik cepi posebej, obstaja pa tudi kombinirano cepivo, ki zavaruje pred obema oku\xc5\xbebama.\n_START_SECTION_\nCepljenje proti hepatitisu A\n_START_PARAGRAPH_\nProgram imunoprofilakse in kemoprofilakse opredeljuje, da je cepljenje proti hepatitisu A obvezno za osebe, ki so pri svojem delu izpostavljene oku\xc5\xbebi z virusom hepatitisa A (zaposleni pri \xc4\x8di\xc5\xa1\xc4\x8denju kanalizacije, praznjenju greznic, odstranjevanju smeti ter drugih odpadnih snovi iz naselij). Cepljenje proti hepatitisu A je obvezno tudi za osebe, ki zaradi svojega dela potujejo v obmo\xc4\x8dja, kjer obstaja tveganje za oku\xc5\xbebo. Cepljenje je priporo\xc4\x8dljivo za hemofilike, osebe s kroni\xc4\x8dnim jetrnim obolenjem, osebe s HIV/aidsom, bolnike pred transplantacijo organov in kostnega mozga, osebje in varovance zavodov za du\xc5\xa1evno pizadete, mo\xc5\xa1ke, ki imajo spolne odnose z mo\xc5\xa1kimi, intravenske u\xc5\xbeivalce drog. Cepljenje proti hepatitisu A je priporo\xc4\x8dljivo tudi za potnike, ki potujejo na obmo\xc4\x8dja, kjer so slab\xc5\xa1e higienske razmere in je tveganje za oku\xc5\xbebo s hepatitisom A ve\xc4\x8dje. \xc5\xa0tevilo cepljenih proti hepatitisu A je v Sloveniji v letu 2007 ponovno poraslo, tako pri otrocih, kot pri odraslih, predvsem zaradi cepljenja potnikov v mednarodnem prometu._NEWLINE__NEWLINE_Cepi se z dvema odmerkoma cepiva; drugi sledi 6 do 12 mesecev po prvem. Za otroke od 2. do 18. lketa starosti je na voljo otro\xc5\xa1ka oblika cepiva.\n_START_SECTION_\nCepljenje proti hepatitisu B\n_START_PARAGRAPH_\nLeta 1998 je bilo uvedeno obvezno cepljenje proti hepatitisu B za vstopnike v osnovno \xc5\xa1olo. Otroci prejmejo tri odmerke cepiva proti hepatitisu B. Prva dva odmerka dobijo pred vstopom v kolektiv, tretji odmerek pa ob sistematskem pregledu v 1. razredu. Ocena dele\xc5\xbea cepljenih obveznikov proti hepatitisu B za \xc5\xa1olsko leto 2006/07 je 97,3%, kar je nekoliko manj (za 0,5%) kot v \xc5\xa1olskem letu 2005/06 a bolj\xc5\xa1a kot v prej\xc5\xa1njih \xc5\xa1olskih letih, ko je bilo v povpre\xc4\x8dju cepljenih 96,4% obveznikov. Poleg vstopnikov v \xc5\xa1olo je cepljenje proti hepatitisu B obvezno tudi za novorojen\xc4\x8dke HBsAg pozitivnih mater, dijake in \xc5\xa1tudente, ki so pri prakti\xc4\x8dnem pouku izpostavljeni mo\xc5\xbenosti oku\xc5\xbebe z virusom hepatitisa B, zdravstvene in druge delavce, ki so pri opravljanju svojega dela izpostavljeni mo\xc5\xbenosti oku\xc5\xbebe z virusom hepatitisa B, osebe, ki nimajo niti antigena niti za\xc5\xa1\xc4\x8ditnih protiteles in \xc5\xbeivijo v tesnem stiku z osebami, ki so nosilci antigena hepatitisa, hemofilike, bolnike s kroni\xc4\x8dnimi jetrnimi obolenji, bolnike s HIV/aidsom, varovance zavodov za du\xc5\xa1evno in telesno zaostale, u\xc5\xbeivalce drog z injiciranjem, bolnike s spolno prenoslivimi oku\xc5\xbebami, mo\xc5\xa1ke, ki imajo spolne odnose z mo\xc5\xa1kimi ter osebe, ki so bile izpostavljene oku\xc5\xbebi z virusom hepatitisa B in sicer preko ko\xc5\xbee ali sluznice._NEWLINE__NEWLINE_V letu 2007 se je izven rednega obveznega programa cepljenja proti hepatitisu B cepilo nekoliko ve\xc4\x8d odraslih, predvsem potnikov in tudi ve\xc4\x8d otrok, predvsem z razli\xc4\x8dnimi epidemiolo\xc5\xa1kimi indikacijami.'